Folketing
2013-02-26

Tak. Nu kan jeg jo høre på hr. Jeppe Mikkelsen, at der bliver kastet rundt med vilde tanker i embedsværket, og at man bliver meget bekymret, hvis de vilde tanker ender på forsiden af avisen. Jeg kan godt blive en lille smule bekymret over, hvad det er, der foregår i ministerierne, vil jeg sige, hvis det er så vildt, at det virkelig ikke tåler dagens lys, men det kan hr. Jeppe Mikkelsen jo så kommentere. Jeg vil godt spørge hr. Jeppe Mikkelsen om en konkret sag – hr. Jeppe Mikkelsen kan sikkert ikke se det deroppefra, men jeg tror, han er blevet præsenteret for den før – hvor den tidligere beskæftigelsesminister Claus Hjort Frederiksen skrev til Arbejdsmarkedsstyrelsen og bad dem om at finde nogle tal, der kunne vende debatten i en sag. Altså, han bad en underliggende styrelse om at producere nogle tal, der kunne støtte op om hans egen politiske overbevisning, og ikke om en saglig vurdering fra styrelsen. Da man fik aktindsigt i det, så den sådan ud, det vil sige, at man kunne se hele den mail, der var blevet sendt. Og da det blev vurderet efter den nye § 24, som var blevet fremlagt af den tidligere regering, var det hele faktisk overstreget. (Pernille Skipper holder to forskellige stykker papir op). Mener hr. Jeppe Mikkelsen ikke, at det er et problem, at offentligheden ikke for fremtiden vil kunne se, når en minister direkte bestiller misvisende tal?